RÅDETS RESOLUTION af 12. november 1996 om indførelse af krav om sundhedsbeskyttelse i Fællesskabets politikker (96/C 374/03)

RÅDET FOR DEN EUROPÆISKE UNION -

som henviser til traktaten om oprettelse af Det Europæiske Fællesskab,

som erindrer om de retsakter, som Fællesskabet har vedtaget vedrørende folkesundheden, eller som har betydning for folkesundheden,

som erindrer om, at Europa-Parlamentet og Rådet i forbindelse med ethvert forslag bør underrettes om sundhedsbeskyttelseskravene heri så betids, at de kan tage hensyn dertil ved vedtagelsen af forslaget,

som noterer sig, at Kommissionen i sin første beretning af 29. maj 1995 om indførelse af krav om sundhedsbeskyttelse i Fællesskabets politikker fastlægger, hvilke fællesskabspolitikker der har direkte betydning for sundheden, og understreger, at mangfoldigheden af politikker og foranstaltninger, der indvirker på sundheden, gør det vanskeligt at få et samlet overblik over følgerne heraf for borgernes sundhed; beretningen konkluderer, at det er nødvendigt at iværksætte kohærente, afbalancerede og effektive politikker om sundhedsmæssige spørgsmål, som i forbindelse med fællesskabsaktioner skal supplere de sociale og økonomiske aspekter,

som noterer sig, at Rådet i resolutionen af 20. december 1995 om indførelse af krav om sundhedsbeskyttelse i Fællesskabets politikker (1), med tilfredshed noterede sig denne beretning fra Kommissionen, idet det besluttede at forbedre informations- og koordineringsmekanismerne med henblik på at underrette Rådet om de sundhedsmæssige virkninger af forslag til fællesskabsforanstaltninger, således at det kan træffe passende foranstaltninger, og det opfordrede Kommissionen til at sørge for en hurtig og gennemsigtig vurdering af fællesskabspolitikkernes følger for menneskers sundhed, i sit årlige arbejdsprogram at pege på alle de forslag, som vil kunne få følger for beskyttelsen af sundheden, og til at udarbejde yderligere årsberetninger om indførelse af krav om sundhedsbeskyttelse i Fællesskabets politikker og i den sammenhæng blandt andet se på de initiativer, der er taget på følgende områder: økonomisk politik, især skattepolitik, socialpolitik, herunder beskæftigelsesspørgsmål, fri bevægelighed for varer og personer, landbrugspolitik og levnedsmiddelpolitik, forbrugerbeskyttelse, forskning og teknologisk udvikling, miljø og transport -

NOTERER SIG MED TILFREDSHED Kommissionens anden årsberetning af 4. september 1996 om indførelse af krav om sundhedsbeskyttelse i Fællesskabets politikker, der udgør et yderligere bidrag til fuld gennemførelse af bestemmelserne i traktatens artikel 129;

NOTERER SIG, at denne beretning hovedsagelig angår en række centrale områder, hvor der er sket en meget betydelig udvikling i henseende til sundhedsspørgsmål, nemlig socialpolitikken, det indre marked, landbrug, levnedsmidler og fiskeri, forskning og udvikling, miljø og energi, transport og internationalt samarbejde;

NOTERER SIG endvidere, at Kommissionen ud over fuldstændig høring mellem de forskellige tjenestegrene med hensyn til forslag har indført supplerende koordineringsmekanismer, herunder drøftelse af sundhedsrelaterede spørgsmål mellem Kommissionens tjenestegrene i den interne sundhedsgruppe og nedsættelse af ad hoc-grupper med henblik på en nærmere behandling af særlige problemer eller politikker ud fra et sundhedsmæssigt synspunkt;

NOTERER SIG endvidere, at Kommissionen i denne beretning konkluderer, at det ikke altid er indlysende, hvorledes sundhedskrav bedst kan integreres i politikken på forskellige områder, eller om dette har givet de ønskede resultater, og den erklærer, at den med offentliggørelsen af den pågældende beretning ønsker at øge den offentlige debat om disse spørgsmål og fremme gennemsigtigheden og drøftelserne om sundhedsspørgsmål i Fællesskabet;

BEKRÆFTER, at Fællesskabet fortsat bør lægge særlig vægt på sundhedskrav i forbindelse med andre fællesskabspolitikker for at bidrage til at opnå et højt niveau for sundhedsbeskyttelsen af Den Europæiske Unions borgere;

UNDERSTREGER PÅ NY nødvendigheden af, at alle de fællesskabsaktiviteter, der har en sundhedsmæssig dimension, samordnes, gøres kohærente og supplerer hinanden, og behovet for samordning mellem medlemsstaterne;

OPFORDRER Kommissionen til fortsat at bestræbe sig på at gennemføre Rådets resolution af 20. december 1995 og til at træffe følgende foranstaltninger, der skal tjene til at informere samt underbygge debatten i og mellem medlemsstaterne, og som yderligere vil øge gennemsigtigheden og fremme drøftelserne om sundhedsspørgsmål i Fællesskabet:

- at udforme metoder og passende kriterier som udgangspunkt for at indføre sundhedskrav i andre fællesskabspolitikker

- at udforme metoder, passende kriterier samt en formaliseret mekanisme til vurdering af virkningerne af fællesskabspolitikkerne på menneskers sundhed

- at fremlægge en rapport om udformningen af metoder, kriterier og mekanismer med henblik på at indføre sundhedskrav i andre fællesskabspolitikker og evaluere fællesskabspolitikkernes følger for sundheden samt om, i hvilken udstrækning der er taget hensyn til disse krav i årsberetningen om dette emne

- at sikre, at sundhedshensyn kommer til at indgå på alle stadier i udformningen af forslag, og at det klart fremgår, hvilke forslag der indeholder sundhedskrav.

(1) EFT nr. C 350 af 30. 12. 1995, s. 2.